Y can kitzij cꞌa re xtinbij chiwe:
Ya cꞌa ri ma pa ruchiꞌ ta ri quicoral ri carneꞌl ntoc wi,
y xa pa jucꞌan chic ri ntoc wi,
ya cꞌa riꞌ xa alekꞌom,
y xa achiꞌel jun ri nalekꞌ ca pa tak bey.
Yacꞌa ri ntoc pa ruchiꞌ ri coral,
can ya wi riꞌ ri aj yukꞌ quiche (quixin) ri carneꞌl.
Y ri nichajin quiche (quixin) ri carneꞌl nujek cꞌa pe ri ruchiꞌ ri coral chuwech ri aj yukꞌ,
y ri carneꞌl can quetaman chic ri ruchꞌabel ri cajyukꞌ.
Riyaꞌ yerusiqꞌuij (yeroyoj) chiquijujunal riqꞌui ri quibiꞌ y yerelesaj cꞌa el.
Tek ri aj yukꞌ ye relesan chic cꞌa el quinojel ri rucarneꞌl,
ninabeyej cꞌa el chiquiwech y ri carneꞌl yetzekeꞌ el chrij.
Ri carneꞌl can queriꞌ wi niquiben,
ruma quetaman cꞌa ruchꞌabel ri cajyukꞌ.
Yacꞌa ri ma quetaman ta ruwech,
ma xtiquitzekelbej ta el.
Xa yeꞌanmej chuwech,
ruma ri carneꞌl riꞌ ma quetaman ta achique rubanic yechꞌo ri nicꞌaj chic ri xa ma ye cajyukꞌ ta.
Ri Jesús xubij cꞌa re jun cꞌambel tzij reꞌ chique ri achiꞌaꞌ fariseos,
yacꞌa riyeꞌ ma xkꞌax ta chiquiwech achique ntel wi chi tzij ri xubij chique.
Cꞌacꞌariꞌ ri Jesús xchꞌo chic jun bey chique ri achiꞌaꞌ fariseos riꞌ,
y xubij:
Can kitzij cꞌa nbij chiwe:
Yin cꞌa riyin ri Ruchiꞌ ri coral ri acuchi (achique) yeꞌoc wi apo ri tak carneꞌl.
Y ye qꞌuiy cꞌa ri xecꞌojeꞌ yan nabey que chinuwech riyin,
ri xa ye junan quiqꞌui ri alekꞌomaꞌ y xa ye achiꞌel ri yeꞌelekꞌ ca pa tak bey.
Pero ma xetzekelbex ta cuma ri tak nucarneꞌl.
Yin cꞌa riyin ri Ruchiꞌ ri coral.
Ri xtoc cꞌa wuqꞌui riyin,
can xticolotej y nril ri nicꞌatzin chare.
Achiꞌel nuben ri carneꞌl ntel ntoc chupan ri coral,
y nril kꞌayis riche (rixin) chi nutij.
Ri alekꞌom nipe riche (rixin) chi nalekꞌ y nicamisan ca y nuyoj ronojel.
Yacꞌa riyin,
xipe riche (rixin) chi nyaꞌ ri cꞌaslen;
jun cꞌaslen ri ma jubaꞌ ta oc.
Y yin cꞌa riyin ri utzilaj Aj Yukꞌ.
Ri utzilaj Aj Yukꞌ,
can nuyaꞌ wi ri rucꞌaslen cuma ri rucarneꞌl.
Ma que ta riꞌ nuben ri xa ma kitzij ta chi aj yukꞌ,
ri niyukꞌun xa ruma chi tojon.
Riyaꞌ xa ma cajaf ta ri carneꞌl y tek nutzꞌet cꞌa chi petenak ri utif (coyote),
xa ya riyaꞌ ri nucol el riꞌ nabey y yerumalij ca ri carneꞌl.
Y ri utif (coyote) cꞌo carneꞌl yerucꞌuaj el y ri nicꞌaj chic yerutaluj ca.
Ri oconek aj yukꞌ,
xa ruma chi tojon,
xa nanmej el.
Queriꞌ nuben ruma majun cꞌa pena chare wi cꞌo niquicꞌulwachij ca ri carneꞌl.
Yin cꞌa riyin ri utzilaj Aj Yukꞌ,
y wetaman quiwech ri ye nucarneꞌl,
y riyeꞌ quetaman cꞌa chukaꞌ nuwech riyin.
Can queriꞌ chukaꞌ nbanon riyin riqꞌui ri Nataꞌ.
Riyaꞌ retaman nuwech riyin,
y riyin wetaman ruwech Riyaꞌ.
Y riyin nyaꞌ cꞌa nucꞌaslen cuma ri nucarneꞌl.
Y ma xu (xe) ta cꞌa nucarneꞌl reꞌ ri yecꞌo,
xa can yecꞌo cꞌa chukaꞌ nicꞌaj chic nucarneꞌl ri ma jane yecꞌo ta waweꞌ chupan re jun coral reꞌ.
Rajawaxic chi yencꞌom pe,
y xtiquicꞌaxaj chukaꞌ ri nuchꞌabel.
Y xa jumoc carneꞌl xtiquiben,
y xa jun Aj Yukꞌ xtiyukꞌun quiche (quixin).
Ri Nataꞌ Dios can yirajoꞌ wi ruma chi riyin nyaꞌ wiꞌ chi yicamisex pa quiqꞌuexel ri nucarneꞌl,
riche (rixin) chi nicꞌojeꞌ chic el jun bey ri nucꞌaslen.
Ri nucꞌaslen riyin,
majun cꞌa xtelesan ta,
can yin cꞌa riyin ri yiyaꞌo.
Can pa nukꞌaꞌ cꞌa riyin cꞌo wi riche (rixin) chi nyaꞌ y pa nukꞌaꞌ chukaꞌ riyin cꞌo wi riche (rixin) chi nicꞌojeꞌ chic el jun bey ri nucꞌaslen.
Quecꞌariꞌ ri rubin pe ri Nataꞌ chuwe,
xchaꞌ ri Jesús.
Y yacꞌariꞌ tek ri achiꞌaꞌ israelitas ri cꞌo quikꞌij,
ma junan ta quiwech xquiben chic jun bey,
ruma ma junan ta xquichꞌob chrij ri chꞌabel ri xerubij ri Jesús.
Ye qꞌuiy chique riyeꞌ ri xquibij chrij ri Jesús:
Xa chꞌujernek laꞌ.
Xa itzel espíritu ri cꞌo riqꞌui,
y riyix,
¿achique ruma ninimaj ka ri nubij?
xechaꞌ.
Yacꞌa ri nicꞌaj chic xquibij:
Jun ri cꞌo itzel espíritu riqꞌui,
ma nicowin ta nubij utzilaj tak chꞌabel achiꞌel ri xerubij ka ri Jesús.
¿La nicowin cami chukaꞌ jun ri cꞌo itzel espíritu riqꞌui chi nuben chare jun moy chi nitzuꞌun?
yechaꞌ.